睡起遣懷
作者：陸游
朝代：宋

paragraphs: 百事不能能荷鋤，不鋤菜畦鋤芋區。
身存那用十年相，陂壞且爲凶歲儲。
百事不學學作詩，不作白紵作竹枝。
黄陵廟前風浪惡，青衣渡口行人悲。
老病閉門常憒憒，芋不復鋤詩亦廢。
客來剝啄喚不譍，一味人間占閑退。
今朝一日三倒床，歎息春晝如年長。
摩挲困睫喜湯熟，小瓶自拆山茶香。